Lotte Rod (RV), 2026-02-05:
Tak, formand, og tak for en virkelig interessant debat.
Jeg kom også til at tænke på Peter Plys og historien om Peter Plys, der sidder fast, da han er på besøg hos sin ven Ninka Ninus og spiser så meget honning, at han bliver så tyk, at han ikke kan komme ud ad døren.
Han ender med at sidde så meget fast, at han hverken kan komme frem eller tilbage, og han sidder fast så længe, i mange dage, måske faktisk siden 2001, at han først kan komme ud, da hans ven Jakob kommer og hiver i ham.
Det er jo sådan, det er.
Regeringen har siddet fast så utrolig lang tid, og de har brug for en Jacob, der kommer og trækker i dem.
Så i Radikale Venstre vil vi selvfølgelig gerne støtte det her forslag om at undersøge forskellige modeller og finde ud af, om det er en god idé, og om det er noget, vi skal arbejde videre med.
For vi har et problem med retssikkerheden, og vi har et problem med, at der ikke sker mere, og jeg får simpelt hen så ondt i maven over, hvor mange mennesker der ikke får den hjælp, som de har brug for, og som skal slås mod systemet.
Det er ikke okay.
Det skal vi gøre bedre.
Jeg forstår også godt de indvendinger, der er, især det, som den socialdemokratiske ordfører sagde.
Helt grundlæggende har jeg det jo sådan, at jeg er dybt ulykkelig over, at vores socialpolitik og vores handicappolitik er blevet til jura.
Det burde jo være socialfagligt, det burde være socialpædagogisk, og jeg synes, det er helt forkert, at det mere og mere bliver en kamp om paragraffer.
Derfor er jeg også meget optaget af, at når vi kigger på en forvaltningsdomstol, skal vi jo gøre det, fordi vi kan se, at det kommer til at fungere bedre, og at vi ikke kommer til at skabe endnu mere bureaukrati.
Derfor skal vi også, som flere ordførere har sagt i dag, interessere os for, at vi ikke stopper med det.
For man må ikke bare symptombehandle; vi skal jo løse problemet ved roden.
Så er vi tilbage ved Peter Plys, regeringen, der sidder fast, for det er jo helt vildt, synes jeg, at vi her 3 år efter stadig ikke har fået en specialeplan, at vi stadig ikke har fået de investeringer og de lånemuligheder, der skal til for at få flere af de gode tilbud med høj kvalitet, og at vi stadig ikke har gjort mere for at sikre faglighed og et højt uddannelsesniveau.
For det er jo det problem, vi først og fremmest skal løse.
Det ændrer bare ikke på, at det også giver god mening at undersøge forskellige modeller for en forvaltningsdomstol.
Derfor har jeg lyst til at slutte med en bemærkning om vores demokrati, for jeg synes også, det giver stof til eftertanke i dag, at man er så topstyret i regeringen, at en minister ikke kan rokke med ørerne og nedsætte sådan en ekspertgruppe.
Præsidiet har jo gjort et kæmpestort stykke arbejde med at kigge på, hvordan man kan forbedre folketingsmedlemmers arbejdsvilkår, og jeg er helt ærligt ret ligeglad med, om der er lidt flere eller lidt færre udvalg.
Til gengæld synes jeg, at vi har et problem med, at man ikke kan komme længere med ting.
Altså det, at kunne nedsætte sådan en ekspertgruppe og blive klogere, burde jo være noget, vi kunne sætte i gang, så man ikke bare kan dræbe det hele i stilstand i regeringen.
Der håber jeg, at den her sag kan give lidt stof til eftertanke, så vi måske efter et valg kunne tage lidt mere magt tilbage til Folketinget.
Så vi støtter forslaget.